|  |
| --- |
| **Til høringsparterne** |

Notat

Dato 11. december 2015

**Høring: Udkast til bekendtgørelse om krav til lyd- og lyssignaler for letbanekøretøjer**

Vedlagt sendes udkast til bekendtgørelse om krav til lyd- og lyssignaler for letbanekøretøjer ved kørsel på færdselslovens område i høring. Eventuelle bemærkninger bedes fremsendt til Trafik- og Byggestyrelsen på info@tbst.dk, cc. til [lori@tbst.dk](mailto:lori@tbst.dk) og [mago@tbst.dk](mailto:mago@tbst.dk) senest **den 7. marts 2016.**

Bekendtgørelsens formål er at skabe klare kendingssignaler for letbanekøretøjerne. Dette ønskes sikret ved at regulere kravene til letbanekøretøjernes særlige lyd- og lyssignaler.

Ved bekendtgørelsen ønskes det, at letbanevirksomhederne skal montere et kendingslys forrest på køretøjet samtidig med, at der stilles krav til letbanekøretøjernes lydsignaler.

**Formål**

Den nye bekendtgørelse skal være med til at sikre det samme trafiksikkerhedsniveau i hele landet. Dette gøres ved at gøre letbanekøretøjerne letgenkendelige for andre trafikanter ved, at der stilles ensartet krav til letbanekøretøjernes kendingssignaler.

Dette gøres ved, at den nye bekendtgørelse indeholder bestemmelser om, at:

* Alle letbanekøretøjer skal montere et kendingslys
* Alle letbanekøretøjer som minimum skal kunne afgive to lydsignaler; et opmærksomhedsskabende signal og et advarselssignal.
* Kravene som fastsættes i bekendtgørelsen skal verificeres af en sagkyndig.

Der findes ingen internationale regler på området, hvorfor Trafik- og Byggestyrelsen har taget udgangspunkt i krav stillet til letbanekøretøjer i andre EU-lande. Herunder bl.a. Norge og Tyskland, hvor der er regler om en tredje kendingslygte. Således forventer styrelsen, at mange producenter har indrettet deres standardkøretøjer til dette krav.

Bekendtgørelsesudkastet er desuden sendt i EU-høring (TRIS) i overensstemmelse med artikel 8 i direktiv 98/34/EF med senere ændringer (informationsproceduredirektivet).

**Nye tiltag**

Trafik- og Byggestyrelsens udkast til den nye bekendtgørelse medfører følgende reguleringer:

Kendingslys

Der ønskes med kendingslyset at gøre letbanekøretøjet letgenkendeligt over for andre trafikanter. En kendingssignallygte skal placeres centralt øverst i midten på køretøjet, på en sådan måde, at tre lygter tilsammen danner en triangel.

Lydsignaler på letbanekøretøjet   
Et letbanekøretøj skal kunne afgive to lydsignaler; et opmærksomhedsskabende signal og et advarselssignal. Derudover stilles der yderligere krav til, at advarselssignalet kan afgive to forskellige lydtryk alt efter om letbanekøretøjet færdes i bymæssig bebyggelse eller udenfor.

Lyden på det opmærksomhedsskabende signal skal kunne høres af trafikanter, som befinder sig tæt på letbanekøretøjet. Signalet skal lyde som en klokke, og må maksimalt skabe et lydtryk på 75dB A målt i 30 meters afstand.

Lyden på advarselssignalet skal indenfor bymæssig bebyggelse være højt og gennemtrængende, og skal afgives som forebyggelse eller til at afværge fare. Signalet skal lyde som et horn eller en fløjte og skal som minimum skabe et lydtryk på 85dB A målt i 30 meters afstand.   
  
Der stilles endvidere krav om et kraftigere advarselssignal uden for byerne for letbanekøretøjer som skal kunne passere bomanlæg. Dette signal skal lyde som et horn, og skal som minimum kunne skabe et lydtryk på 96dB A i 30 meters afstand.

Verifikation  
I lighed med øvrige krav skal letbanekøretøjets lyd- og lyssignaler verificeres af en sagkyndig.  
Den sagkyndige skal herunder udarbejde en typeafprøvningsattest samt en verifikationsattest.  
Lyd- og lysanlæg godkendes samtidig med Trafik- og Byggestyrelsens godkendelse af køretøjet.

Økonomiske og administrative konsekvenser, herunder DUT

Danske Regioner og Kommunernes Landsforening (KL) anmodes om høring af bekendtgørelsens eventuelle økonomiske konsekvenser i forhold til det udvidede totalbalanceprincip (DUT).

Det bemærkes, at Trafik- og Byggestyrelsen vurderer, at bekendtgørelsen ikke vil medføre økonomiske konsekvenser i forhold til DUT.

Det foreslås, at bekendtgørelsen træder i kraft den 1. juli 2016.

Trafik- og Byggestyrelsen anmoder om, at eventuelle bemærkninger sendes til vores hovedmailadresse [info@tbst.dk](mailto:info@trafikstyrelsen.dk), cc. til [lori@tbst.dk](mailto:lori@tbst.dk) og [mago@tbst.dk](mailto:mago@tbst.dk) **senest den 7. marts 2016**, mærket j.nr.   
TS10501-00021**.**

Eventuelle spørgsmål til udkastet kan rettes til Malene Gøttske på mail [mago@tbst.dk](mailto:mago@tbst.dk) eller til [info@tbst.dk](mailto:info@tbst.dk).

Der vedlægges en liste over høringsparterne.

Høringsmaterialet kan også ses på Høringsportalen på [www.hoeringsportalen.dk](http://www.hoeringsportalen.dk).

Det bemærkes, at Trafik- og Byggestyrelsen normalt ikke orienterer hørte parter, når en bekendtgørelse.

Vores nyhedsbrev indeholder også information om de udstedte regler. Tilmelding til nyhedsbrevet kan ske på vores hjemmeside [www.tbst.dk](http://www.tbst.dk).

Med venlig hilsen

Malene Gøttske

Fuldmægtig